**PYHÄN HENRIKIN PYHIINVAELLUSYHDISTYS RY – TOIMINTAKERTOMUS 2020**

Pyhän Henrikin pyhiinvaellusyhdistys ry on perustettu 4.10.1999. Pyhiinvaelluksia Pyhän Henrikin tiellä on järjestetty jo vuodesta 1983 yhdistyksen edeltäjän Pyhän Henrikin pyhiinvaellustoimikunnan toimesta.

Yhdistyksellä oli toimintavuoden lopussa 35 varsinaista jäsentä, joista 10 ainaisjäseniä ja 2 kunniajäseniä, sekä 9 kannatusjäsentä.

Yhdistyksen **kevätkokous** jouduttiin siirtämään myöhempään ajankohtaan ja pidettiin 31.8. Yläneen työväentalolla. **Syyskokous** pidettiin 23.11. Maskun srk-talolla.

**Hallituksen kokoonpano** vuonna 2020 oli pj Jouni Elomaa (Turku) varapj Sirkkaliisa Lattu (Nousiainen), Ion Durac (Turku), Arimo Helmisaari (Yläne), Timo Hiironen (Rusko), Kimmo Koivisto (Säkylä), Päivi Punta (Mynämäki), Kalevi Salmi (Köyliö), Leena Simolin (Masku) sekä Hilkka Toikka (Kokemäki). Sihteerinä toimi Kalevi Salmi ja rahastonhoitajana Päivi Punta. Hallitus piti toimintavuonna 7 kokousta, joista 5 sähköpostitse.

Vuonna 2020 **toiminnantarkastajina** toimivat Miika Ahola (Mervi Lahtonen) ja Tapio Rastas (Jari Helmisaari).

Yhdistyksellä on **neuvottelukunta**, jonka puheenjohtajana toimi arkkipiispa Kari Mäkinen ja varapuheenjohtajana Lauri Palmunen. Neuvottelukunta ei kokoontunut vuonna 2020, mutta sen jäsenlistaa päivitettiin.

Vuodelle 2020 suunniteltu **pitkä pyhiinvaellus** jouduttiin peruuttamaan COVID-19-pandemiasta johtuen. Ilmoittautuneita oli 10 henkeä.

Yhdistyksen **kotisivut** toimivat osoitteessa https://www.henrikinvaellus.fi/. Sen lisäksi yhdistyksellä oli käytössään Facebook- ja Instagram-sivut.

Yhdistys käynnisti kaksivuotisen EU **Leader—hankkeen ’Pyhän Henrikin tie eläväksi’**, jota oli suunniteltu jo vuodesta 2016. Hankkeen tarkoituksena on kehittää reittiä, mm. lisäämällä sen tunnettavuutta, parantamalla reitin merkintöjä ja kuljettavuutta luonnossa sekä kehittämällä reitinvarren majoitusmahdollisuuksia yhdessä paikallisten toimijoiden kanssa. Hallitus asetti hankkeelle johtoryhmän, johon kuuluivat Jouni Elomaa (pj), Sirkka-Liisa Lattu, Päivi Punta ja Kalevi Salmi. Hanke alkoi 3.8. ja sille palkattiin projektipäälliköksi Mirja-Riitta Sjöholm. Sjöholm toimi myös johtoryhmän sihteerinä. Hankkeen ohjausryhmässä yhdistystä ovat edustaneet Elomaa ja Sjöholm. Hankkeen kokonaisbudjetti on 79303,43 euroa, josta omavastuu 20%. Yhdistys otti hanketta varten 30000 euron lainan Säkylän kunnalta. Lainan takuuna oli hankepäätös. Syksyn aikana hankkeessa järjestettiin kaikissa reitin varren kahdeksassa kunnassa tiedotus- ja keskustelutilaisuudet, jotka keräsivät runsaasti paikallisia toimijoita.

Yhdistys pyrkii toiminnassaan edistämään ekumeniaa. Yhdistys on Suomen Ekumeenisen Neuvoston kumppanuusjärjestö. Yhteistyötä jatkettiin Tour de Henrikin polkupyörävaelluksen sekä Helsingin katolisen hiippakunnan kanssa. Uutena tärkeänä yhteistyötahona oli Turkuun perutettava pyhiinvaelluskeskus. Lisäksi yhdistys jatkoi yhteistyötään Pyhän Henrikin Ekumeenisen taidekappelin kanssa. Yhdistyksen luottamushenkilöitä osallistui taidekappelin kannatusyhdistyksen toimintaan.

HALLITUS